Emma Răducanu s-a retras de la Roland Garros
Jucătoarea britanică de tenis Emma Răducanu s-a retras din turneul de la Roland Garros pentru a se putea concentra pe sezonul de iarbă şi pe cel de hard, care va urma, potrivit site-ului WTA.
Britanica de origine română, care se află în prezent pe locul 212 în lume, intrase iniţial pe tabloul calificărilor la turneul de Grand Slam pe zgură de la Paris, care debutează luni. Clasamentul ei special (103 WTA) nu a fost destul de bun pentru a intra pe tabloul principal de simplu, care va începe duminică.
„E important pentru mine să formez o bază. Voi folosi timpul pentru o pregătire sănătoasă înaintea sezonului de iarbă şi a celui de hard, pentru a-mi oferi şansa de a fi în formă tot restul anului”, a transmis fosta campioană de la US Open.
Răducanu începuse bine sezonul de zgură, cu două victorii pentru echipa Marii Britanii în calificările Billie Jean King Cup, în aprilie, iar apoi a atins sferturile de finală la Stuttgart. Totuşi, ea nu a mai jucat de la meciul pierdut în primul tur la Madrid în faţa argentiniencei Maria Lourdes Carle, meci după care a declarat presei că se simte „epuizată mental şi fizic.”